Aloitteleva motoristi on todennäköisesti liikkeellä liian isossa kypärässä, liian suuressa takissa ja liian lyhyissä housuissa. Suomalaismoottoripyöräilijät satsaavat usein vääränlaisiin ajovarusteisiin.

Moottoripyöräharrastuksessa ajovarusteiden turvallisuus korostuu yleensä iän ja varsinkin kokemuksen myötä. Aloitteleva motoristi tekee yleensä aloittelijan virheet hyvästä tahdosta tai opastamisesta huolimatta. Lähes kaikilla moottoripyöräilijöillä ensimmäinen kypärä on liian väljä ja takki lepattaa. Surkeimmassa asemassa ovat ne, jotka eivät kesäkeleillä käytä ajovarusteita ollenkaan. Kaatumisen seurauksena on ikävä asfaltti-ihottuma tai jotain vielä pahempaa.

- Motoristejahan on kahdenlaisia. On sellaisia, jotka eivät ole vielä kaatuneet ja niitä, jotka ovat jo kaatuneet. Ennemmin tai myöhemmin se tahtoo kaikille tulla eteen, sanoo Elävien moottoripyöräilijöiden yhdistyksen Empyn vapaaehtoisena kouluttajana toimiva Juha Ollikainen.

Kyytiläisen "kamat" pitää saada halvalla

Suomen suurimman moottoripyörävarusteiden maahantuojan Allright Europe Oy:n Vantaan myymälän myymäläpäällikkö Anssi Oravisjärvi on nähnyt varusteostajien kaikki metkut.

- Usein näkee sellaista, että kyytiläiselle halutaan edullisempaa, eikä koollakaan ole niin väliä, kunhan on halpaa. Toivottavasti semmoinen jää pois ja muistettaisiin, että pää on yhtä tärkeä kyytiläisellä kuin itsellä.

Halpa tulee moottoripyöräharrastuksessa helposti kalliiksi, kun kelvottomien ajovarusteiden tilalle, joudutaan hankkimaan uutta harrastuksen vakavuuden lisääntyessä.

- Esimerkiksi housut jäävät aina lyhyiksi, jos niitä ei ostettaessa kokeilla pyörän päällä, muistuttaa Oravisjärvi.

Sopivat eivät tunnu mukavilta

Moottoripyörävarusteiden hankinnassa kokemuksella on suuri merkitys. Aloittelijalla tätä kokemusta ei ole. Kokeneempikin motoristi on saattanut ajaa vuosia vääränlaisilla varusteilla joko turhamaisuuttaan tai tietämättömyyttään.

- Kypärän pitää oikeasti olla tiukka. Se ei saa painaa, mutta sen pitää kaupassa puristaa tasaisesti päätä. Se ei saa pyöriä yhtään päässä, kun leukaosasta ottaa kiinni, muistuttaa Empyn Juha Ollikainen.

Ollikainen itse on nähnyt asfaltin liian läheltä myös 200 kilometrin tuntivauhdissa. Ratamoottoripyöräilyn intohimoisena harrastajana hän on kaatunut lukuisia kertoja.

Yksi perusvirhe on, että ajovarusteisiin halutaan jättää "kasvunvaraa" tai tilaa lukuisille alusvaatekerroille. Lepattavan ajotakin suojukset eivät pysy paikoillaan onnettomuustilanteessa. Liian lyhyiden housujen polvisuojat eivät istu alun perinkään oikealla korkeudella, jolloin ne toimivat lähinnä reisien lämmittiminä.

Ajovarusteita rahoitetaan pyöräostoksen mukana

Vanha sanonta kuuluu, "osta ensin varusteet ja katso sitten, paljonko rahaa jää itse pyörään". Pyörän selässä kesähelteillä näkyy kuitenkin kaikenlaista sandaaleista työhaalareihin.

- Huolissaan pitää olla nuorista sporttipyöräkuskeista, joilla on sitä t-paitaa ja vähän huonompaa varustusta, sanoo Allrightin myymäläpäällikkö Anssi Oravisjärvi

Monet nuoret ottavat tehokkaat pyöränsä käyttöön rahoituksella. Käteistä tai lainarahaa ei ole käytössä, jolloin varusteisiinkaan ei liikene rahaa. Moottoripyöräkauppiaat yrittävät paikata tätä aukkoa tekemällä rahoituksena kokonaispaketteja, joihin myös ajovarusteet kuuluvat.

Varusterintamalta kuuluu myös hyviä uutisia. Matkamotoristit hyväksyvät nykyään myös värilliset, paremmin liikenteessä havaittavat ajovarusteet. Keskikesän alennusmyynneissä hyvät ajovarusteet, päästä varpaisiin, voi jo saada alle tuhannella eurolla. Mopoikäisten vanhemmille asiantuntijat antavat yhden neuvon: ostakaa oikean kokoinen ja laadukas kypärä. Skootteritytöt kun pelkäävät yleensä tukan lässähtämistä ja kypärän pehmusteiden tahrautumista meikkivoiteeseen, ja haluavat sen vuoksi jättikokoisen umpikypärän.

- Itse käytän kypärää kokoa S ja pienipäiset mopotytöt haluavat aina yleensä XL:n, vihjaisee myymäläpäällikkö Anssi Oravisjärvi.

Lähteet: YLE Uutiset / Marcus Ziemann